Ratikoiden reitit ja aikataulut sovitetaan yhteen muiden liikennemuotojen kanssa elokuuhun mennessä, kun Länsimetro ja Kehärata alkavat kuljettaa matkustajia entistä laajemmalta alueelta keskustaan.

HSL:n mukaan raitioliikenteestä muodostuu kantakaupungin alueelle nykyistä vahvempi verkko, jossa on helppo matkustaa solmupisteiden välillä.

Pääkaduilla kulkee vähintään kaksi raitiolinjaa. Vuorovälit linjojen yhteisillä osuuksilla ovat enintään 5-6 minuuttia.

Muutoksilla pyritään kytkemään ratiovaunuliikenne saumattomasti muihin liikennemuotoihin, kun Kehärata ja Länsimetro keräävät matkustajia entistä laajemmalta alueelta keskustaan.

Linja 1:n ratikka alkaa liikennöidä kaikkina viikonpäivinä 14.8.2017 alkaen. Uusi reitti kulkee välillä Eira - Fredrikinkatu - Bulevardi - Lasipalatsi - Helsinginkatu - Sörnäinen - Mäkelänkatu - Käpylä.

Ykkönen liikennöi arkisin ja lauantaisin 10 minuutin välein ja sunnuntaisin 12 minuutin välein.

Linja 2:n reitti muuttuu Etu-Töölössä ja ydinkeskustassa. Linjan uusi reitti kulkee Olympiaterminaalilta Aleksanterinkadun, Mannerheimintien ja Arkadiankadun kautta Länsi-Pasilaan, jonne pohjoinen päätepysäkki siirtyy.

Reittiosuus Rautatieasemalta Kamppiin jää pois ja korvataan uuden linjan 7 reittimuutoksilla. Kakkosen vuorovälit ja liikennöintiajat eivät muutu.

Linja 3:n pohjoinen päätepysäkki siirtyy Mannerheimintien ja Kuusitien risteykseen, kun Reijolankadun uusi rataosuus valmistuu. Sitä ennen kolmosratikka kulkee tilapäisesti Nordenskiöldinkadulta Töölön hallille. Vuorovälit ja liikennöintiajat säilyvät ennallaan.

Linja 6:n vuoroväli harvenee ruuhka-aikoina 10 minuuttiin. Hämeentiellä raitiovaunut kulkevat kuitenkin Sörnäisten ja Hakaniemen välillä 5-6 minuutin välein, sillä siellä liikkuu myös uusilinja 7. Arabiassa vuorotiheys on 5-6 minuuttia yhdessä linjan 8 kanssa.

*Linjat 7A ja 7B *lakkautetaan ja korvataan muiden linjojen reittimuutoksilla. Linja 7alkaa liikennöidä reitillä Länsi-Pasila - Pasilan asema - Mäkelänkatu - Sörnäinen - Hakaniemi - Kruununhaka - Rautatieasema - Kamppi - Länsiterminaali. Töölöstä Länsi-Pasilaan kulkee linja 2.

Linja 8:n vuoroväli harvenee ruuhka-aikoina 10 minuuttiin, mutta Sörnäisten ja Töölön välisellä osuudella vuorovälit tihenevät 5-6 minuuttiin linja 1:n reittimuutosten vuoksi.

*Linja 9:n *eteläinen päätepysäkki siirtyy Länsiterminaalilta Saukonpaateen. Reitti kulkee uutta Välimerenkadun raitiotietä pitkin.

Muutoksia luvassa aina 2020-luvulle saakka

Syksyn 2017 jälkeen on muutoksia luvassa vielä lisää. Jätkäsaaren raitiotiet valmistuvat kokonaisuudessaan 2020-luvun alussa.

Hernesaaren kärkeen raitioliikenne kulkee todennäköisesti 2020-luvun puolivälissä, mutta Eiranrantaan liikennöinti alkanee sitä aiemmin Telakkarannan asuinalueen valmistumisen myötä.

Pasilasta Ilmalaan liikennöinti alkaa arviolta vuonna 2021 Pasilan keskuskorttelien ja uusien raideyhteyksien valmistuttua.